**Ministru kabineta noteikumu projekta "Grozījumi Ministru kabineta 2012. gada 27. marta noteikumos Nr. 223 "Noteikumi par valsts nodevu par atgriešanās apliecības un pagaidu ceļošanas dokumenta izsniegšanu""
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Grozījumi Ministru kabineta 2012. gada 27. marta noteikumos Nr. 223 "Noteikumi par valsts nodevu par atgriešanās apliecības un pagaidu ceļošanas dokumenta izsniegšanu"" mērķis ir uzlabot valsts nodevu uzskaites veikšanu atbilstoši Ministru kabineta noteiktajām prasībām. Lai to sasniegtu, tiek pilnveidota valsts nodevu par atgriešanās apliecības un pagaidu ceļošanas dokumenta izsniegšanu uzskaites kārtība, kā arī saskaņots regulējums vairākos normatīvajos aktos par valsts nodevas samaksas kārtību un veidu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Grozījumu Ministru kabineta 2012. gada 27. marta noteikumos Nr. 223 "Noteikumi par valsts nodevu par atgriešanās apliecības un pagaidu ceļošanas dokumenta izsniegšanu" (turpmāk – noteikumi Nr. 223) projekts (turpmāk – noteikumu projekts) paredz šādas izmaiņas:**1. Noteikumu Nr. 223 1. punktā svītrot vārdus "valsts nodevas samaksas kārtību".**2012. gada 15. februārī stājās spēkā Personu apliecinošu dokumentu likums, kura 7. panta devītajā daļā ietvertā noteikumu Nr. 223 deleģējumu saturošā norma cita starpā paredz, ka Ministru kabinets nosaka valsts nodevas samaksas kārtību. 2018. gada 16. maijā stājās spēkā Konsulārās palīdzības un konsulāro pakalpojumu likums (turpmāk – KPKPL). Saskaņā ar šā likuma 4. panta trešo daļu Ministru kabinets nosaka konsulārās atlīdzības objektus un apmēru, kā arī valsts nodevas un konsulārās atlīdzības samaksas kārtību, atvieglojumus un atbrīvojumus, samaksas valūtu, iekasēšanas nosacījumus un kārtību, kādā samaksas apmērs konvertējams ārvalsts valūtā. Attiecībā uz valsts nodevas samaksas kārtību KPKPL ir jaunāka tāda paša juridiskā spēka norma, nekā Personu apliecinošu dokumentu likums. Attiecīgi saskaņā ar KPKPL 4. panta trešo daļu valsts nodevas samaksas kārtība, tostarp samaksas valūta, iekasēšanas nosacījumi un kārtība, kādā samaksas apmērs konvertējams ārvalsts valūtā, ir noteikti Ministru kabineta 2018. gada 21. novembra noteikumu Nr. 707 "Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas" (turpmāk – noteikumi Nr. 707) 3. punktā.Lai nedublētu noteikumu Nr. 707 3. punktā ietverto regulējumu par valsts nodevas maksājumu veikšanas kārtību valsts budžetā, ir svītrots arī noteikumu Nr. 223 6. punkts. **2. Svītrot noteikumu Nr. 223 5. punktu, liedzot iespēju veikt valsts nodevas samaksu, saņemot jaunu personu apliecinošu dokumentu.**Noteikumu Nr. 223 5. punkts noteic, ka persona valsts nodevu par pagaidu dokumenta saņemšanu var apmaksāt pirms jauna personu apliecinoša dokumenta saņemšanas, ja tā izsniegšanas brīdī personas rīcībā nav nepieciešamo finanšu līdzekļu. Šādā gadījumā uz personai izsniegtās atgriešanās apliecības tiek norādīts, ka nav tikusi apmaksāta valsts nodeva. Nolūkā nodrošināt valstspiederīgajiem iespēju valsts nodevu apmaksāt vēlāk, 2017. gada 12. janvārī starp Ārlietu ministriju un Pilsonības un migrācijas lietu pārvaldi (turpmāk – PMLP) tika noslēgta Vienošanās Nr. 1 "Par maksājumu karšu pieņemšanas pakalpojuma nodrošināšanu", kuras 2.1. punktā noteikts, ka Ārlietu ministrijas sniegto pakalpojumu – atgriešanās apliecības izsniegšanu – iespējams apmaksāt PMLP telpās atbilstoši noteikumu Nr. 223 5. punktam. Lai gan šādas vienošanās noslēgšana atvieglo atgriešanās apliecību izsniegšanu personām, vienlaikus veidojas nesamērīgi liels administratīvais slogs, Ārlietu ministrijas un PMLP darbiniekiem vairākkārt veicot maksājumu apstrādi. Tāpat jāņem vērā, ka šādi nav iespējams nodrošināt tiešu maksājumu izsekojamību, jo Personu apliecinošu dokumentu informācijas sistēmas (turpmāk – PADIS) tehniskā specifikācija nepieļauj iespēju iegūt datus par vēlāk veiktiem maksājumiem. Atbilstoši Ministru kabineta 2018. gada 7. augusta noteikumu Nr. 453 "Valsts nodevu uzskaites noteikumi" prasībām, Ārlietu ministrijai, veicot iekasēto valsts nodevu uzskaiti, ir jānorāda ne tikai dati par iesniegto pieprasījumu pakalpojuma (atgriešanās apliecības vai pagaidu ceļošanas dokumenta) saņemšanai, kā arī samaksai aprēķināto pakalpojuma summu, bet arī pakalpojuma apmaksu apliecinošu informāciju un samaksas datumu. Tādējādi secināms, ka gadījumā, ja valsts nodevu Ārlietu ministrijas vietā ir iekasējusi Iekšlietu ministrija, mākslīgi tiek veidots administratīvais slogs (veidojot nesakritības datos) valsts nodevu uzskaites jomā – Ārlietu ministrijas rīcībā nav datu par valsts nodevu apmaksu, liedzot veikt sniegto pakalpojumu pilnvērtīgu uzskaiti, turpretī Iekšlietu ministrija nevar veikt pilnvērtīgu finanšu uzskaiti par pakalpojumu, ko tā nav sniegusi, bet par kuru ir iekasēta valsts nodeva. Saskaroties ar minētajām uzskaites grūtībām, Ārlietu ministrija ir instruējusi konsulārās amatpersonas veikt padziļinātu darbu atgriešanās apliecību saņēmēju faktiskās situācijas izpētē un aicināt tos rast iespējas veikt valsts nodevas samaksu pirms atgriešanās apliecības saņemšanas. Konsulāro amatpersonu darba analīze ļauj secināt, ka lielākajā daļā gadījumu, kad persona lūdz atlikt valsts nodevas samaksu, tas tiek darīts, jo personai tas ir nevis neiespējami, bet gan salīdzinoši neērti (piemēram, personas rīcībā nav maksājumu kartes un jāveic bankas pārskaitījumu). Vienlaikus jāņem vērā, ka, neizmantojot šo iespēju, netiek pasliktināts personas, kurai izsniedzama atgriešanās apliecība vai pagaidu ceļošanas dokuments, stāvoklis – ja dokumenta izsniegšanas brīdī personas rīcībā nav finanšu līdzekļu valsts nodevas apmaksai, konsulārā amatpersona konsulārās palīdzības sniegšanas ietvaros sniedz personai atbalstu nepieciešamo finanšu līdzekļu iegūšanai no ģimenes locekļiem vai citām personām, tai skaitā, darba devēja, kā arī deklarētās dzīvesvietas pašvaldības. Savukārt situācijās, kad persona patiesi nevar veikt valsts nodevas apmaksu finanšu līdzekļu neesamības dēļ, pastāv pamats personas atbrīvošanai no valsts nodevas samaksas.Nepārstāvētiem Eiropas Savienības dalībvalstu pilsoņiem, ievērojot Padomes 2015. gada 20. aprīļa Direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK, un Ministru kabineta 2018. gada 9. oktobra noteikumu Nr. 630 "Materiālās palīdzības piešķiršanas un atmaksāšanas kārtība" prasības, pagaidu ceļošanas dokuments tiek izsniegts konsulārās palīdzības sniegšanas ietvaros, un tā izmaksas sedz nepārstāvētā Eiropas Savienības dalībvalsts pilsoņa pilsonības valsts, kas, savukārt, to atgūst no sava pilsoņa. Norādāms, ka Padomes 1996. gada 25. jūnija lēmuma "Par pagaidu ceļošanas dokumenta ieviešanu" (96/409/KĀDP) II pielikuma 3. punktā noteiktais paredz, ka par pagaidu ceļošanas dokumenta izsniegšanu izdevējvalsts no citas dalībvalsts pilsoņa iekasē tādas paša nodevas, kā no saviem pilsoņiem par pagaidu pases (Latvijas gadījumā – atgriešanās apliecības) izdošanu. Tas ir attiecināms arī uz maksājuma iekasēšanas veidu. Ievērojot to, ka faktiski nav iespējams organizēt valsts nodevas par pagaidu ceļošanas dokumentu iekasēšanu, kad nepārstāvētais citas dalībvalsts pilsonis saņems savā pilsonības valstī jaunu personu apliecinošu dokumentu, pašreizējais regulējums nav uzlūkojams par visā pilnībā atbilstošu minētajam Padomes lēmumam.Atbilstoši Ārlietu ministrijas rīcībā esošajiem statistikas datiem iespēja veikt valsts nodevas samaksu pirms jauna personu apliecinoša dokumenta saņemšanas gada laikā tiek izmantota vien 2-3 reizes, visos gadījumos personām uzstājot uz šāda risinājuma piemērošanu, nevis praktiskas nepieciešamības dēļ. Līdz ar to ir secināms, ka šāds sarežģīti administrējams risinājums faktiski nav nepieciešams sekmīgai konsulārās palīdzības sniegšanai, jo tiek ļoti reti piemērots, un tā svītrošana nerada izmaiņas personu iespējās saņemt pagaidu dokumentu. Vienlaikus tā novērstu nesamērīgu papildus administratīvo slogu iesaistītajām valsts pārvaldes iestādēm, ieviešot valsts nodevu uzskaites sistēmu.Ņemot vērā, ka noteikumu Nr. 223 5. punkts jau šobrīd ilgstošu laika periodu faktiski netiek piemērots, ir pamats secināt, ka tā svītrošana neradītu ietekmi uz valsts budžeta ieņēmumiem par iekasētajām valsts nodevām. Tāpat jāvērš uzmanība, ka, neraugoties uz tiesību aktā noteikto pienākumu, bieži personas ilgstoši izvairījās no valsts nodevas samaksas, neinformējot PMLP par saņemtajām atgriešanās apliecībām. Līdz 2017. gada 6. oktobrim, kad stājās spēkā Ministru kabineta 2017. gada 3. oktobra noteikumi Nr. 601 "Personu apliecinošu dokumentu informācijas sistēmas noteikumi", PADIS nebija pieejami dati par personai izsniegtajām atgriešanās apliecībām un to apmaksas faktu. Tādējādi nereti personām jauns personu apliecinošs dokuments tika izsniegts, neiekasējot valsts nodevu par atgriešanās apliecības izsniegšanu, ja tā personai bija izsniegta ar nosacījumu veikt valsts nodevas samaksu pirms jauna personu apliecinoša dokumenta saņemšanas. Tādējādi personu negodprātīgas rīcības rezultātā tika radīti zaudējumi valsts budžetā.**3. Svītrot noteikumu Nr. 223 6. punktu, izslēdzot nosacījumus par valsts nodevas samaksas veidu.**Noteikumu Nr. 223 6. punkts noteic kārtību valsts nodevas par pagaidu dokumentu saņemšanu samaksai pārstāvniecībās. Maksājuma pakalpojumu veidus pārstāvniecībās noteic arī noteikumu Nr. 707 3. punkts, kas ietver pilnīgu informāciju par maksājumu pakalpojumu veidiem attiecībā uz visām Ārlietu ministrijas iekasētajām valsts nodevām. Kā minēts iepriekš, informācijas uztveramības dēļ un normatīvo aktu sistēmas vienādošanas nolūkā ir vēlama maksājuma par sniegtajiem pakalpojumiem veidu noteikšana tikai vienā normatīvajā aktā, tādēļ noteikumu 6. punkts ir svītrojams. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām tiek sniegta konsulārā palīdzība situācijā ārvalstīs, izsniedzot atgriešanās apliecību, un personas, kuras ilgstoši uzturas ārvalstīs, tai skaitā, izmantojot Eiropas Savienības personu brīvas pārvietošanās sniegtās priekšrocības.  |
| 2. | Tiesiskā regulējuma ietekme uz tautsaimniecību un administratīvo slogu | Tiek nodrošināta sekmīga un normatīvo aktu prasībām atbilstoša valsts nodevu uzskaite, atbrīvojot PMLP no pienākuma administrēt valsts nodevu uzskaiti par Ārlietu ministrijas sniegtiem pakalpojumiem.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktu sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Pirms noteikumu projekta iesniegšanas Valsts sekretāru sanāksmē noteikumu projekts, tā sākotnējās ietekmes novērtējuma ziņojums (anotācija) un paziņojums par sabiedrības līdzdalību 2021. gada 21. jūlijā ievietots Ārlietu ministrijas tīmekļa vietnē www.mfa.gov.lv sadaļā "Ārlietu ministrijas ierosinātie un saskaņošanas procesā esošie tiesību aktu projekti", aicinot sabiedrību izteikt savu viedokli par projektu. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi netika saņemti.  |
| 4. | Cita informācija | Sabiedrība pēc noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā "Latvijas Vēstnesis". |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Ārlietu ministrs Edgars Rinkēvičs

Vīza: valsts sekretārs Andris Pelšs

I.Štrassere, 67016 141

ilze.strassere@mfa.gov.lv